La Palatul de Cultură din municipiul Bălți va avea loc duminică un spectacol dedicat femeilor creștine. Evenimentul se intitulează „Sărbătoarea inimilor smerite și iubitoare”.
Spectacolul va începe la ora 17:00 cu meditația „Rolul femeii în societate, familie și Biserică”, susținută de Arhimandritul Nicodim Petre, starețul Mănăstirii Bucium din Iași.
Pe scena palatului de cultură vor evolua interpreți de muzică din România și Republica Moldova: Ioana Căpraru, Anișoara Puică și Dan Doboș, Ansamblul folcloric „Dorul Basarabiei” din Strășeni, Studioul artistic „Flagrant” din Bălți, Ilinca Bold, pianistul Constantin Sandu și Corul „Sfânta Teodora de la Sihla” al Societăţii Femeilor Ortodoxe.
Spectacolul se află la a treia ediție și este organizat de Societatea Femeilor Ortodoxe din cadrul Episcopie de Bălți și Asociația pentru Conservarea Patrimoniului Cultural din Bălți.
Evenimentul va fi transmis live pe pagina de Facebook a Episcopiei de Bălți și la Tezaur TV.
Foto credit: Episcopia de Bălți